กระทรวงแรงงาน เร่งส่งเสริมการจ้างงานคนพิการเชิงสังคม สร้างโอกาสมีงานทำให้คนพิการ
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า รัฐบาลมุ่งเน้นการสร้างโอกาสและความเสมอภาคทางสังคมให้กับประชาชนกลุ่มเปราะบาง โดยเฉพาะกลุ่มคนพิการ เพื่อให้มีหลักประกันทางสังคม ยกระดับให้มีคุณภาพชีวิตที่ดีขึ้น กระทรวงแรงงานได้จัดทำโครงการจ้างงานคนพิการเชิงสังคม โดยประชาสัมพันธ์เชิญชวนนายจ้าง สถานประกอบการที่เคยใช้สิทธิตามมาตรา 34 ในการส่งเงินเข้ากองทุนส่งเสริมและพัฒนาคุณภาพชีวิตคนพิการให้เปลี่ยนมาให้สิทธิตามมาตรา 35 ประเภทการจ้างเหมาช่วงงานหรือจ้างเหมาบริการ โดยจ้างงานคนพิการเข้าไปปฏิบัติงานสนับสนุนหน่วยงานสาธารณะประโยชน์ในท้องถิ่น เช่น โรงเรียน/ศูนย์เด็กเล็ก โรงพยาบาลส่งเสริมสุขภาพตำบล ศูนย์ฟื้นฟูอาชีพคนพิการ เป็นต้น ซึ่งจะเกิดประโยชน์กับคนพิการโดยตรง ช่วยให้คนพิการในพื้นที่ห่างไกลได้รับโอกาสมีอาชีพ มีรายได้ สามารถพึ่งพาตัวเองได้อย่างยั่งยืนในปีงบประมาณ 2566 ตั้งเป้าขยายโอกาส การมีงานทำให้คนพิการเพิ่มขึ้นร้อยละ 20 หรือจำนวน 1,800 คน ซึ่งมอบหมายให้กรมการจัดหางานเชิญชวนนายจ้าง/สถานประกอบการ เข้าร่วมโครงการฯเพิ่มขึ้นขณะที่นางสาวบุณยวีร์ ไขว้พันธุ์ รองอธิบดีกรมการจัดหางาน เปิดเผยว่า กรมการจัดหางานเชิญชวนสถานประกอบการเข้าร่วมโครงการฯ โดยวันที่ 17 ตุลาคมที่ผ่านมา เดินทางลงพื้นที่เข้าไปพบสถานประกอบการ ย่านสำโรง จังหวัดสมุทรปราการ เพื่อประชุมหารือและเชิญชวนบริษัทฯเข้าร่วมโครงการฯ ซึ่งบริษัทให้ความสนใจโครงการฯ เป็นอย่างมาก สำหรับในเดือนตุลาคมนี้ กรมการจัดหางานมีเป้าหมายเข้าพบหารือสถานประกอบการเอกชน เพื่อแนะนำและเชิญชวนเข้าร่วมโครงการอีก 15 แห่ง ซึ่งจะก่อให้เกิดรายได้กับผู้พิการโดยตรง นอกเหนือไปจากเบี้ยยังชีพคนพิการ โดยสามารถทำงานได้ที่หน่วยงานใกล้บ้าน เป็นการส่งเสริมคุณภาพชีวิตคนพิการและครอบครัวให้ดีขึ้น มีอาชีพและมีรายได้ โดยอำนวยความสะดวกสถานประกอบการให้สามารถลงทะเบียนใช้สิทธิผ่านระบบ E-service ของกรมการจัดหางาน นอกจากนี้ ยังมีทีมงานในการติดตามประเมินผลด้วยสำหรับสถานประกอบการที่มีความประสงค์จะเข้าร่วมโครงการฯ สามารถสอบถามติดต่อขอรับบริการได้ที่ สำนักงานจัดหางานจังหวัดทั่วประเทศ โทร. สายด่วน 1506 กด 2 หรือโทร 1694